Soini kuvaili Suomen ja Turkin välejä Ankarassa poikkeuksellisen lämpimiksi.

Ulkoasiainvaliokunnan jäsen Paavo Arhinmäki (vas) ihmettelee ulkoministeri Timo Soinin (ps) Ankarassa keskiviikkona välittämää viestiä.

Arhinmäen mielestä EU-maan ulkoministerinä Soini tuli antaneeksi Turkin presidentille

Recep Tayyip Erdoganin

propaganda-aseen sanottuaan, että Suomi ja Turkki jakavat samat demokraattiset arvot.

Ulkoministeri Timo Soini tapasi keskiviikkona Turkin presidentin Recep Tayyip Erdoganin. TURKISH PRESIDENT PRESS OFFICE H

Ulkoministeri Timo Soini (ps) tuli antaneeksi Turkin presidentille Recep Tayyip Erdoganille propaganda-aseen rinnastettuaan Suomen ja Turkin arvopohjan Ankarassa keskiviikkona pitämässään puheessa.

Näin katsoo ulkoasiainvaliokunnan jäsen Paavo Arhinmäki (vas).

- Olin hyvin hämmästynyt, kun löysin puheen. Tilanne Turkissa on aivan äärimmäisen vaarallinen, Arhinmäki sanoo Iltalehdelle.

Soini sanoi turkkilaisille suurlähettiläille puhuessaan, että Suomi ja Turkki jakavat kivijalkanaan samat demokraattiset arvot.

Soini kuvaili Suomen ja Turkin välejä poikkeuksellisen lämpimiksi ja mainitsi Erdoganin vierailleen Suomessa 2013 ja presidentti Sauli Niinistön Turkissa bisnesdelegaation kanssa 2015.

Turkin EU-jäsenyysneuvotteluja Soini kutsui Suomelle erittäin tärkeiksi. Arhinmäen mielestä neuvottelut tulisi sitä vastoin laittaa jäähylle.

- Olen ollut pitkään neuvottelujen kannalla, mutta koska kehitys menee koko ajan väärään suuntaan, neuvottelujen jatkaminen antaa kummallisen viestin.

Paavo Arhinmäki ihmettelee, miksi Suomi ja EU ovat hiljaa Turkin valumisesta yhä itsevaltaisempaan suuntaan. AOP

Sanasota Turkista joulun alla

Soini otti yhteen Turkki-asiassa vasemmistoliiton kanssa jo joulunalusviikolla.

- Mitä tapahtuisi, jos pakolaissopimus irtisanottaisiin, niin kuin esimerkiksi vasemmistoliitto haluaa? 3,1 miljoonaa pakolaista on jo nyt Turkissa. Jos sieltä nyt vedetään räppänä auki ja he lähtevät Kreikkaan ja ties minne - voiko tällaista puhetta millään pitää vastuuntuntoisena? Soini sanoi työmiehen tuumaustunnilla 22. joulukuuta.

Soini kertoi ihmettelevänsä myös vasemmistoliiton kriittistä kantaa Turkin EU-jäsenyysneuvotteluihin.

Vasemmistoliiton puheenjohtaja Li Andersson linjasi tiedotteessaan joulukuussa, että EU ei voi suostua " Erdoganin kiristysyrityksiin " .

- Unionin on hylättävä Turkin kanssa tehty pakolaissopimus ja jäädytettävä neuvottelut Turkin EU-jäsenyydestä, kunnes Turkin demokratian tila paranee, Andersson kirjoitti.

Soini on korostanut tuomitsevansa Turkissa tapahtuneet ihmisoikeus- ja lehdistönvapausloukkaukset.

Ankarassa puhuessaan Soini sanoi olevansa huolissaan siitä, että kuolemanrangaistus saatetaan ottaa Turkissa uudelleen käyttöön, ja otti esiin opposition toiminnan merkityksen.